Αμάντα Σάιφρεντ

Η **Αμάντα Μισέλ Σέιφριντ** (αγγλικά: *Amanda Michelle Seyfried*, 3 Δεκεμβρίου 1985) είναι Αμερικανίδα ηθοποιός, τραγουδίστρια-στιχουργός, ενώ ως παιδί ασχολήθηκε με το μόντελινγκ.

Ξεκίνησε την καριέρα της ως μοντέλο σε ηλικία 11 ετών και σε ηλικία 15 ετών ξεκίνησε την καριέρα της ως ηθοποιός με σποραδικές εμφανίσεις στις σειρές *As the World Turns* και *All My Children*.

Το 2004, η Σέιφριντ έκανε το κινηματογραφικό της ντεμπούτο στην ταινία *[[Τα Κακά Κορίτσια]] (Mean Girls)*. Στη συνέχεια, είχε υποστηρικτικούς ρόλους σε ανεξάρτητες ταινίες όπως οι: *Εννέα Ζωές (Nine Lives)* το 2005 και *Μοιραία Απαγωγή (Alpha Dog)* το 2006. Επίσης, έκανε σποραδικές εμφανίσεις σε επεισόδια της τηλεοπτικής σειράς *Veronica Mars* (2004–2006). Μεταξύ του 2006 και 2011, εμφανιζόταν στη σειρά *Big Love*. Μετά από αυτό, η Σέιφριντ συμπρωταγωνίστησε στο μιούζικαλ *[[Mamma Mia! Η Ταινία|Mamma Mia!]]* του 2008 σε ένα ρόλο που την ανέδειξε ως ηθοποιό και την έκανε ευρύτερα γνωστή. Έχει πρωταγωνιστήσει σε πολλές ταινίες συμπεριλαμβανομένου τις: *Το Σώμα που Σκοτώνει (Jennifer's Body)* και *Υποψία (Chloe)* το 2009, *Αγαπημένε μου Τζον (Dear John)* και *Γράμματα στην Ιουλιέτα (Letters to Juliet)* το 2010 και *[[Η Κοκκινοσκουφίτσα (ταινία)|Η Κοκκινοσκουφίτσα]] (Red Riding Hood)* και *In Time* το 2011.

Το 2012, υποδύθηκε την Κοζέτ (Cosette) στην κινηματογραφική προσαρμογή του μιούζικαλ *[[Οι Άθλιοι (ταινία 2012)|Οι Άθλιοι]] (Les Miserables)* και το 2013 τη Λίντα Λόβλεϊς στη βιογραφία *Lovelace*.

## Πρώτα χρόνια
Η Σέιφριντ γεννήθηκε στο Άλενταουν της Πενσυλβάνια στις ΗΠΑ στις 3 Δεκεμβρίου 1985. Η μητέρα της, Ανν (του γένους Σάντερ), είναι εργοθεραπεύτρια και ο πατέρας της, Τζακ, είναι φαρμακοποιός. Έχει Γερμανική καταγωγή. Η Σέιφριντ αποφοίτησε από το δημόσιο Λύκειο Γουίλιαμ Άλλεν του Άλενταουν το 2003. Έχει μια μεγαλύτερη αδελφή, την Τζένιφερ Σάιφρεντ, η οποία είναι μουσικός στο ροκ συγκρότημα της Φιλαδέλφεια, Love City.

## Καριέρα
### Πρώτα βήματα (1995–2005)

Τον καιρό που η Σέιφριντ ήταν μοντέλο, εμφανίστηκε σε έντυπες διαφημίσεις για εταιρίες ρουχισμού συμπεριλαμβανομένου την Limited Too μαζί με την Λέιτον Μέστερ.  Σταμάτησε το μόντελιγκ όταν ήταν δεκαεφτά ετών. Η Σέιφριντ έκανε μαθήματα φωνητικής και μελέτησε όπερα με ένα εκπαιδευτή του Μπρόντγουεϊ ενώ ήταν ακόμη έφηβη. Ξεκίνησε την καριέρα της στην υποκριτική με λίγες εμφανίσεις στην καθημερινή δραματική τηλεοπτική σειρά *Guiding Light*, όπου όμως δεν αναφερόταν το όνομά της στους τίτλους τέλους. Από το 2000 έως το 2001, υποδύθηκε την Λούσυ Μοντγκόμερυ στην τηλεοπτική σειρά *As the World Turns*, έχοντας σποραδικές εμφανίσεις. ενώ από το 2002 έως το 2003, υποδύθηκε την Τζόνι Στάφορντ στην τηλεοπτική σειρά *All My Children* του καναλιού ABC , έχοντας πάλι σποραδικές εμφανίσεις.

Το 2003, η Σέιφριντ πέρασε από οντισιόν για να παίξει το ρόλο της Ρετζίνα Τζορτζ στην ταινία *[[Τα Κακά Κορίτσια]] (Mean Girls)*. Ο ρόλος τελικά πήγε στην Ρέιτσελ ΜακΆνταμς. Αν και αρχικά θεωρήθηκε ότι θα ήταν κατάλληλη για τον πρωταγωνιστικό ρόλο της Κέιντι Χέρον, τον οποίο τελικά ανέλαβε η Λίντσεϊ Λόχαν, οι παραγωγοί της ταινίας αποφάσισαν ότι η Σέιφριντ θα έπρεπε να υποδυθεί την Κάρεν Σμιθ, την "Πλαστική" φίλη της Ρετζίνα. Η ταινία αποτέλεσε εισπρακτική επιτυχία, έχοντας έσοδα άνω των 129 εκατομμυρίων δολαρίων παγκοσμίως. Η ερμηνεία της Σέιφριντ στην ταινία, της χάρισε, μαζί με τις Λόχαν, Λέισι Τσάμπερτ και ΜακΆνταμς, ένα Βραβείο MTV Movie στην κατηγορία "Καλύτερη Ομάδα στην οθόνη". Η Σέιφριντ πέρασε από οντισιόν για να παίξει τη βασική χαρακτήρα στην τηλεοπτική σειρά του καναλιού UPN *Veronica Mars*. Ο ρόλος τελικά πήγε στην Κρίστεν Μπελ και η Σέιφριντ υποδύθηκε τη δολοφονημένη καλύτερη φίλη της πρωταγωνίστριας, τη Λίλυ Κέιν. Ο χαρακτήρας της εμφανιζόταν μόνο σε φλάσμπακ. Ο δημιουργός της σειράς, Ρομπ Τόμας, ένιωσε ότι η ερμηνείας της Σέιφριντ ως Λίλυ Κέιν ήταν τόσο εξαιρετική ώστε τη χρησιμοποίησε περισσότερες φορές στη σειρά από ότι είχε αρχικά σχεδιάσει στον πρώτο κύκλο. Η Σέιφριντ εμφανίστηκε σε δέκα επεισόδια από το 2004 έως το 2005.

Το 2005, η Σέιφριντ υποδύθηκε τον πρωταγωνιστικό χαρακτήρα της Σαμάνθα, ένα ρόλο που γράφτηκε από τον σκηνοθέτη Ροντρίγκο Γκαρσία ειδικά για αυτήν, σε ένα από τα εννέα μέρη της ταινίας *Εννέα Ζωές (Nine Lives)*, που αποτελείται από εννέα ταινίες μικρού μήκους με διαφορετική πλοκή και ένα μεγάλο καστ ηθοποιών. Για την ερμηνεία της στην ταινία, η Σέιφριντ, μαζί με τις άλλες γυναίκες πρωταγωνίστριες της ταινίας, κέρδισε το Βραβείο Καλύτερης Ηθοποιού από το Διεθνές Φεστιβάλ Κινηματογράφου Λοκάρνο. Την ίδια χρονιά υποδύθηκε την Μάους στην ανεξάρτητη ταινία, *American Gun*. Το 2006, η Σέιφριντ εμφανίστηκε σε πέντε επεισόδια της τηλεοπτικής σειράς *Wildfire* ως Ρεμπέκα και είχε τον πρωταγωνιστικό ρόλο ως Κρίσι στην ταινία μικρού μήκους *Gypsies, Tramps & Thieves*, από τον σεναριογράφο-σκηνοθέτη Αντρέα Τζάνακας. Επίσης, είχε ένα μικρό ρόλο ως Τζούλι Μπέκλεϊ στην ταινία *Μοιραία Απαγωγή (Alpha Dog)*. Από το 2004 έως το 2006, η Σάιφρεντ έκανε πολλές γκεστ εμφανίσεις σε τηλεοπτικές σειρές συμπεριλαμβανομένου τις: *[[Ιατρικές Υποθέσεις]] (House, M.D.)*, *Justice*, *[[Νόμος και Τάξη: Ειδική Ομάδα]] (Law & Order: Special Victims Unit)*, *[[American Dad!]]* και * (CSI: Crime Scene Investigation)*.

### Επιτυχία και αναγνώριση (2006–2011)

Η Σέιφριντ αναδείχτηκε ως ηθοποιός με το ρόλο της στην κριτικά επιτυχημένη δραματική τηλεοπτική σειρά του καναλιού HBO, *Big Love*. Η σειρά επικεντρώνεται στην φανταστική φονταμενταλιστική οικογένεια Μορμόνων. Η Σέιφριντ υποδύεται την Σάρα Χένρικσον, πρώτη κόρη των Μπιλ και Μπαρμπ, η οποία πασχίζει με την πολυγαμική πίστη της οικογένειάς της. Η σειρά έκανε πρεμιέρα στις Ηνωμένες Πολιτείες στις 12 Μαρτίου 2006. Το Δεκέμβριο του 2009, το κανάλι HBO επιβεβαίωσε ότι η Σέιφριντ θα επέστρεφε για τον τέταρτο κύκλο της σειράς, αλλά θα ήταν ο τελευταίος της, καθώς η Σέιφριντ επιθυμούσε να επικεντρωθεί στην κινηματογραφική της καριέρα.

Μετά το *Big Love* η Σέιφριντ είχε έναν υποστηρικτικό ρόλο, ως Ζόι, στο δραματικό θρίλερ *Solstice* του 2008 και συμπρωταγωνίστησε μαζί με την Μέριλ Στριπ στην ομώνυμη κινηματογραφική προσαρμογή του θεατρικού μιούζικαλ του 1999 *[[Mamma Mia! Η Ταινία|Mamma Mia!]]*. Το *Mamma Mia!* αποτέλεσε τον πρώτο πρωταγωνιστικό ρόλο της Σέιφριντ. Η ταινία ήταν η πέμπτη μεγαλύτερη εισπρακτική επιτυχία του 2008 και ως προς τον Μάρτιο του 2010 είναι η 49η μεγαλύτερη εισπρακτική επιτυχία όλων των εποχών. Η μουσική της ερμηνεία στο *Mamma Mia!* κυκλοφόρησε στο σάουντρακ της ταινίας, για το οποίο η ίδια ηχογράφησε πέντε τραγούδια. Ως μέρος της διαφημιστικής προώθησης της ταινίας και του σάουντράκ της, η Σέιφριντ γύρισε ένα μουσικό βίντεο κλιπ του τραγουδιού των ABBA "Gimme! Gimme! Gimme! (A Man After Midnight)".

Τον Μάρτιο του 2008, η Σέιφριντ συμπρωταγωνίστησε μαζί με την Μέγκαν Φοξ στο θρίλερ *Το Σώμα που Σκοτώνει (Jennifer's Body)*, όπου υποδυόταν την Ανίτα "Νίντι" Λεσνίκι, την καλύτερη φίλη της χαρακτήρος της Φοξ. Η ταινία, η οποία έκανε πρεμιέρα στο Διεθνές Φεστιβάλ Κινηματογράφου του Τορόντο του 2009 και κυκλοφόρησε στους κινηματογράφους στις 18 Σεπτεμβρίου 2009, έλαβε μεικτές κριτικές. Την ίδια χρονιά ανέλαβε έναν από τους πρωταγωνιστικούς ρόλους στην ανεξάρτητη κωμωδία-δράμα *Boogie Woogie*. Η ταινία αρχικά έκανε πρεμιέρα στις 26 Ιουνίου 2009 στο Διεθνές Φεστιβάλ Κινηματογράφου Εδιμβούργου, ενώ προβλήθηκε επίσημα στους κινηματογράφους των Ηνωμένων Πολιτειών στις 25 Απριλίου 2010. Στις 22 Φεβρουαρίου 2009, η Σάιφρεντ παρουσίασε ένα βραβείο στην 81η Τελετή Απονομής των Όσκαρ. Στις αρχές του Μαρτίου 2009, ο σκηνοθέτης Ζακ Σνάιντερ είχε δώσει τον πρωταγωνιστικό ρόλο της Μπέιμπι Ντολ στην ταινία *[[Sucker Punch]]* στη Σέιφριντ, αλλά αυτή αναγκάστηκε να εγκαταλείψει την ταινία εξαιτίας των υποχρεώσεων της στη σειρά *Big Love*, που δεν τις επέτρεπαν να γυρίσει και τις δύο ταυτόχρονα.

Η Σέιφριντ συμπρωταγωνίστησε πλάι στον Τσάνινγκ Τέιτουμ στην ταινία *Αγαπημένε μου Τζον (Dear John)*, την κινηματογραφική προσαρμογή του ομώνυμου μυθιστορήματος του συγγραφέα Νίκολας Σπαρκς. Η ταινία κυκλοφόρησε στις 5 Φεβρουαρίου 2010 και έλαβε κυρίως αρνητικές κριτικές. Η Σέιφριντ έγραψε και ηχογράφησε το τραγούδι "Little House", το οποίο εμφανίζεται σε ένα από τα επίσημα σάουντρακ της ταινίας *Αγαπημένε μου Τζον (Dear John)*. Παρά τις κριτικές, η ταινία έγινε η πρώτη που κατάφερε να σπάσει την κυριαρχία της ταινίας Άβαταρ στο νούμερο ένα στο αμερικανικό box office και συγκέντρωσε συνολικά 80 εκατομμύρια δολάρια στις Ηνωμένες Πολιτείες και 115 εκατομμύρια δολάρια παγκοσμίως.

Η Σέιφριντ συμπρωταγωνίστησε στο ερωτικό θρίλερ *Υποψία (Chloe)*, το οποίο κυκλοφόρησε από την εταιρία Sony Pictures Classics στις 26 Μαρτίου 2010, ενώ έκανε αρχικά πρεμιέρα στο Διεθνές Φεστιβάλ του Τορόντο το Σεπτέμβριο του 2009. Στην ταινία, η χαρακτήρας της Σέιφριντ είναι μια συνοδός/πόρνη η οποία προσλαμβάνεται για να τεστάρει έναν σύζυγο, καθώς η σύζυγος του δεν πιστεύει ότι της είναι πιστός. Η ταινία αποτέλεσε εισπρακτική επιτυχία και έγινε η μεγαλύτερη εισπρακτικά επιτυχία του σκηνοθέτη Ατόμ Εγκογιάν. Η ερμηνεία της Σέιφριντ έλαβε γενικά θετικές κριτικές και τη βοήθησε να αποκτήσει περισσότερες ευκαιρίες για πιο ενδιαφέροντες ρόλου.

Αργότερα το 2010, η  Σέιφριντ πρωταγωνίστησε στην ρομαντική κωμωδία *Γράμματα στην Ιουλιέτα (Letters to Juliet)*, η οποία είναι βασισμένη στο βιβλίο των Λιζ και Σιλ Φρίντμαν, έλαβε μικτές κριτικές αλλά ήταν επιτυχημένη εισπρακτικά έχοντας συνολικά έσοδα 80 εκατομμυρίων δολαρίων παγκοσμίως. Το 2010, ονομάστηκε και έλαβε ένα βραβείο ως η "Showest Breakthrough Female Star of The Year". Επίσης, κέρδισε το βραβείο "Scared-As-S**T" για την ερμηνεία της στην ταινία *Το Σώμα που Σκοτώνει (Jennifer's Body)* και ήταν προτεινόμενη στην κατηγορία Καλύτερης Γυναικείες Ερμηνείας για την ταινία *Αγαπημένε μου Τζον (Dear John)* στα Βραβεία MTV Movie του 2010. Την ίδια χρονιά, συμπεριλήφθηκε στη λίστα του περιοδικού *Forbes* "Οι 17 Σταρς Που Πρέπει να Παρακολουθείς (The 17 Stars To Watch)", έλαβε 3 υποψηφιότητες στα Βραβεία Teen Choice στις κατηγορίες Καλύτερης Ηθοποιού σε Δράμα και Καλύτερης Χημείας μαζί με τον συμπρωταγωνιστή της στην ταινία *Αγαπημένε μου Τζον (Dear John)*, Τσάνινγκ Τέιτουμ. Επιπλέον, η  Σέιφριντ ήταν υποψήφια για το βραβείο Καλύτερης Ηθοποιού σε Ρομαντική Κωμωδία για την ερμηνεία της στην ταινία *Γράμματα στην Ιουλιέτα (Letters to Juliet)*.

Στα τέλη του Ιανουαρίου 2009, έγινε γνωστό ότι θα εμφανιστεί στην κινηματογραφική προσαρμογή του κωμικού θεατρικού έργου του Όσκαρ Ουάιλντ, *A Woman of No Importance*. Η ταινία ήταν προγραμματισμένη να κυκλοφορήσει το 2011.  Το 2010, όμως, η παραγωγή της ταινίας ακυρώθηκε λόγω έλλειψης χρηματοδότησης. Αν και επιβεβαιώθηκε το 2009, ότι θα εμφανιζόταν στην ταινία *[[Albert Nobbs]]*, τελικά αποφάσισε να μην συμμετάσχει εξαιτίας δυσκολιών στο να ακολουθήσει το πρόγραμμά της και τις υποχρεώσεις της σε άλλα πρότζεκτ. Η Μία Γουασικόβσκα την αντικατέστησε στην ταινία. Η Σάιφριντ ανέλαβε τον πρωταγωνιστικό ρόλο της Βάλερι στην ταινία *[[Η Κοκκινοσκουφίτσα (ταινία)|Η Κοκκινοσκουφίτσα]]*. Η ταινία κυκλοφόρησε στις 11 Μαρτίου 2011, λαμβάνοντας κυρίως αρνητικές κριτικές. Παρ' όλα αυτά αποτέλεσε μέτρια εισπρακτική επιτυχία, έχοντας έσοδα 90 εκατομμυρίων δολαρίων παγκοσμίως με προϋπολογισμό 42 εκατομμυρίων δολαρίων. Επίσης, ανέλαβε τον πρωταγωνιστικό ρόλο της Σύλβια Βάις στην ταινία του Άντριου Νικόλ *In Time*, η οποία κυκλοφόρησε τον Οκτώβριο του 2011. Η ταινία έλαβε μικτές κριτικές αλλά αποτέλεσε μεγάλη εισπρακτική επιτυχία, έχοντας έσοδα 172 εκατομμυρίων δολαρίων παγκοσμίως.

### Πρόσφατοι ρόλοι (2012–σήμερα)
Η Σέιφριντ πρωταγωνίστησε στο θρίλερ *Μυστηριώδης Εξαφάνιση (Gone)*, το οποίο κυκλοφόρησε στις αρχές του 2012.

Έχει επιλεγεί για να συμμετάσχει σε τέσσερις ταινίες που θα κυκλοφορήσουν το 2012. Την κωμωδία *The Wedding*, το δράμα *The End of Love*, το ρόλο της δεκαεξάχρονης Τιτίκας (κόρη της Φαντίνας, την οποία υποδύεται η Αν Χάθαγουεϊ) στην κινηματογραφική προσαρμογή του μιούζικαλ, *[[Οι Άθλιοι (ταινία 2012)|Οι Άθλιοι]] (Les Misérables)*, καθώς και τη Λίντα Λάβλεϊς στην βιογραφία *Lovelace*, τη σκηνοθεσία της οποίας ανέλαβαν οι Ρομπ Έπσταϊν και Τζέφρεϊ Φρίντμαν.

Επίσης, έχει επιλεγεί για να συμμετάσχει στην ταινία κινουμένων σχεδίων *"Epic*", στο κωμικό δράμα "Pete and Goat" και στην ταινία *The Girl who Conned the Ivy League*. Οι τρεις ταινίες αναμένεται να κυκλοφορήσουν το 2013.

## Προσωπική ζωή
Η Σέιφριντ έχει δηλώσει ότι πάσχει από άγχος και κρίσεις πανικού.

## Φιλμογραφία

## Δισκογραφία

## Παραπομπές


Κατηγορία:Αμερικανίδες τραγουδίστριες
Κατηγορία:Αμερικανίδες ηθοποιοί κινηματογράφου
Κατηγορία:Αμερικανίδες ηθοποιοί τηλεόρασης
Κατηγορία:Αμερικανίδες ηθοποιοί φωνής
Κατηγορία:Βραβεία Έμμυ Ζώνης Υψηλής Τηλεθέασης (νικητές-Α' Γυναικείος Ρόλος)